Пловдивчанка завършва образованието си в Мюнхен за монтесори учител 3-6 г. при Фрау Мария Рот, чиято диплома е подписана от Марио Монтесори, син на Мария Монтесори.

**Основна информация/ Визитка:**

Име: Виолета Жекова

Град: Пловдив

Длъжност: основател, управител и AMI монтесори учител 3-6 г. В Монтесори център „Вълшебство” гр.Пловдив.

Информация за Вашата градина:

* Колко групи - 1
* Колко учители- 2
* От кога работите по Монтесори- от юни 2014 г.
* Каква е квалификацията на учителите-

Виолета Жекова – предучилищен педагог и дипломиран AMI монтесори учител 3-6 г., към обучителен център на AMI в Мюнхен, Германия.

Цветелина Жекова – асистент учител с AMI диплома от обучителен център в Букурещ, Румъния.

**Въпроси**:

1. **От колко време се занимавате с Монтесори Педагогика и как я избрахте за своя професия?**

По професия съм предучилищен педагог и вече 10 години живота ми е посветен на децата. През 2008 г. започнах работа в държавна детска градина в гр. Пловдив. С практиката се убедих, че учителството е призвание и в същото време предизвикателство и отговорност. Виждайки нуждите на децата започнах да търся различни педагогически методи за обучение и развитие.Така преминах през различни семинари, обучения и вдъхновяващи срещи за метода Монтесори. Реших, че е нужна промяна- за себе си и за децата. Така през юни 2014 г. създадох свой Монтесори център

 „Вълшебство” в гр. Пловдив и стъпка по стъпка вървя по пътя на развитието си като монтесори учител.

На 25.08.2018 г. се дипломирах като AMI учител 3-6 г. в Мюнхен с обучител Мария Рот.

 Мария Рoт е AMI 3-6 Обучител и е активен участник в Монтесори образованието от 1970г., като работи за интегрирането на деца със специални нужди в образователната среда. Мария придобива своята AMI диплома, която е подписана от Марио Монтесори, който по това време е бил и един от нейните изпитващи. През 1975г. тя започва своето обучение за подготовка на Монтесори учители в Милуоки, САЩ, и работи в тясно сътрудничество с Марио Монтесори. Тя участва в създаването на първия AMI курс за специално образование в Мюнхен, който започва през 1976г. Тя получава своята диплома за обучител на Монтесори учители, която е подписана от Ренилде Монтесори, внучка на Мария Монтесори. Германската Академия за рехабилитация на развитието и Международната академия за рехабилитация на развитието, са гордо председателствани от нея в периода 1984-1998г. През 1983г. тя основава и лично ръководи двуезична Монтесори детска градина, която работи и до днес. Основаната от нея през 1999г. организация Montessori Internationales Ausbildungszentrum e. V. провежда AMI курсове за учители и управлява двуезична Монтесори детска градина и двуезично Монтесори училище. Мария е силен поддръжник на развитието на AMI Монтесори традицията в нови страни.

1. **Какво Ви вдъхновява най-много в този метод?**

Вдъхновява ме възможността, която ми дава методът Монтесори да следвам вътрешния план за развитието на детето.

Вдъхновява ме детето, което работи за себе си- изследва и преоткрива света чрез собствения си опит. Най-много ме вдъхнови това, че педагогиката на Мария Монтесори е въз основа на множество наблюдения и научни изследвания. Методът следва естественото развитие на детето и развива пълния му потенциал в подготвена среда с Монтесори материалите, в които има вградени научни принципи. Възможността детето само да избира своята дейност и най-вече с това, че видях как метода работи успешно чрез практиката ми в детска градина в Мюнхен.

Не на последно място ме вдъхновява чудото на природата, което виждам с очите на осъзнал своята отговорност, възрастен.

1. **Какво представлява Монтесори?**

**Според моя опит дори повечето експерти пропускат решаващото нещо. В Монтесори класните стаи има смесени възрастови групи през 3 годишен период. Те изглеждат еднакво навсякъде по света, защото всичко в среда е било обмислено по много конкретни причини. Децата могат да избират дейности, които предпочитат и да работят с материали, разработени от д-р Монтесори. Могат да работят с тях колкото дълго искат. Тези материали позволяват на учениците да се учат, като използват ръцете си, а не от преките инструкции на учителя.Хората често се съсредоточават върху материалите, защото те са очевидно отличителни за метода и вярно е, че те са уникални по безброй причини. Но също изключително важно са подготвените учители, с международни дипломи и преминали курс на обучение при сертифицирани обучители.**

1. **Как ще обясните Метода Монтесори на някой, който за първи път чува за него?** Винаги ми е било трудно да го обясня на кратко, защото това е метод, който трябва да се преживее.

На кратко това е най-доброто за децата.

И ако изходим от глобалното трябва да си зададем въпроса: „Какви трябва да бъдат децата в нашите общества?”

Монтесори не се е концентрирала върху това какво трябва да прави детето за обществото, а какви природни умения то трябва да усъвършенства. И точно това е целта ни, а именно да помогнем на детето да развие своите природни дадености съобразявайки се с неговите сензитивни периоди на развитие.

Особенно важна е ролята на учителя. Той подготвя, презентира, поддържа средата, наблюдава, и е ролеви модел.

А подготвената среда помага на детето да контролира личността си. Подпомага чувствителните периоди. Дава самостоятелност. Подпомага на детето да събира много впечатления, които то да структурира.

Чрез смислените занимание детето постига концентрация и става нормализирана личност.

1. **Какво Ви мотивира да развивате Монтесори метода в България?**

Независимо от националност и култура децата обучавани по метода Монтесори постигат високи резултати в развитието си. Метода Монтесори е универсален и еднакво продуктивен за всички деца по света.

Всяка една нация трябва да работи за своите деца, носейки индивидуалността си като култура, ценности, традиции и обичаи.

1. **Какво намирате за най-голямо предизвикателство в работата Ви?**

На първо място промяната в себе си. За да си добър учител трябва да се вгледаш в себе си и да премахнеш пречките по пътя си към детето.

На второ място е работата с родителите, защото те имат толкова голяма нужда от помощ, колкото и децата.